

**Osobitné podmienky oprávnenosti výdavkov**

**v rámci výzvy s kódom OPKZP-PO1-SC142-2015-3**

**v znení Usmernenia č. 3**

**Zoznam oprávnených výdavkov**

Riadiaci orgán pre OP KŽP (ďalej len „RO“) overuje vecnú oprávnenosť výdavkov projektu na základe posúdenia, či žiadané výdavky projektu vecne spadajú do rozsahu oprávnených výdavkov určených v tomto zozname. Zoznam oprávnených výdavkov obsahuje uzavretý zoznam tried a skupín oprávnených výdavkov a v rámci nich najčastejšie sa vyskytujúce typy oprávnených výdavkov v rámci tejto výzvy v súlade s Číselníkom oprávnených výdavkov, ktorý tvorí súčasť ***[Príručky k oprávnenosti výdavkov pre dopytovo orientované projekty](http://www.op-kzp.sk/obsah-dokumenty/prirucka-k-opravnenosti-vydavkov/)* [OP KŽP](http://www.op-kzp.sk/obsah-dokumenty/prirucka-k-opravnenosti-vydavkov/), verzia 2.1** (ďalej len „*Príručka k oprávnenosti výdavkov*“).

V rámci tejto výzvy sa oprávnené výdavky členia na priame a nepriame výdavky. Platí pritom, že všetky nižšie uvedené typy oprávnených výdavkov sa členia medzi priame výdavky **okrem tých**, pri ktorých je v zátvorke explicitne uvedené, že ide o nepriame výdavky.

V tejto výzve sa aplikuje **reálne vykazovanie výdavkov** (priamych aj nepriamych).

**Upozornenie**: Jednotlivé činnosti projektu môžu byť zabezpečené vlastnými kapacitami[[1]](#footnote-1) žiadateľa/prijímateľa **alebo** dodávateľsky/externe[[2]](#footnote-2). Zabezpečenie tých istých činností projektu dodávateľsky/externe **a zároveň** vlastnými kapacitami je **neoprávnené** a povedie k vzniku neoprávnených výdavkov.

Všetky typy (a príklady) oprávnených výdavkov uvedené nižšie, musia mať priamu väzbu **na prieskum environmentálnych záťaží**.

Oprávnené sú iba tie výdavky, ktoré sú **nevyhnutné** pre realizáciu a dosiahnutie cieľov projektu.

|  |
| --- |
| Trieda výdavkov ***01 - Dlhodobý nehmotný majetok***[[3]](#footnote-3) |
| Skupina výdavkov ***013 - Softvér*** |
| * **nákup softvéru** (ak je zakúpený samostatne, tzn. že nie je súčasťou dodávky hardvéru a jeho ocenenia), vrátane výdavkov na nákup licencií súvisiacich s používaním tohto softvéru; * **modernizácia softvéru** vo vlastníctve žiadateľa[[4]](#footnote-4), ktorý žiadateľ plánuje v rámci pripravovanej ŽoNFP zhodnotiť (napr. upgradovať/pridávať nové funkcionality) a využívať pre realizáciu a dosiahnutie cieľov projektu. |
| Skupina výdavkov ***014 - Oceniteľné práva*** |
| * **nákup licencií** (výhradných, aj nevýhradných; nejde však o licencie súvisiace s používaním softvéru zaradeného do skupiny výdavkov *013 - Softvér*, ale o nadobudnutie softvéru vyrobeného na mieru, ktorý je objednávateľovi/prijímateľovi dodaný vrátane majetkových a dispozičných práv podľa vopred uzatvorenej licenčnej zmluvy). |
| Trieda výdavkov ***02 - Dlhodobý hmotný majetok*** |
| Skupina výdavkov ***022 - Samostatné hnuteľné veci a súbory hnuteľných vecí***[[5]](#footnote-5) |
| * **nákup výpočtovej techniky**, vrátane príslušenstva; * **nákup prevádzkových/špeciálnych strojov, prístrojov, zariadení, techniky a náradia**, vrátane prvého zaškolenia obsluhy (ak relevantné); * **nákup technológií alebo častí technológií tvoriacich navzájom funkčný celok**; * **nákup osobných ochranných pracovných prostriedkov** pre zamestnancov (napr. pracovné odevy, obuv a pracovné pomôcky), ktoré spĺňajú kritériá nákupu z kapitálových výdavkov. |
| Skupina výdavkov ***023 - Dopravné prostriedky*** |
| * **nákup osobných terénnych vozidiel** (kategória M1G)s príslušenstvom za účelom pravidelnej prepravy osôb/techniky/nástrojov/materiálu predovšetkým v teréne, resp. mimo spevnených komunikácií. |
| Skupina výdavkov ***027 - Pozemky*** |
| * **nákup pozemkov/lesov**, na ktorých má byť projekt realizovaný, vo výške maximálne 10 % celkových oprávnených priamych výdavkov na projekt, vrátane výdavkov na nákup pozemkov/lesov. V prípade zanedbaných plôch a plôch, ktoré sa v minulosti používali na priemyselné účely a ktorých súčasťou sú budovy, sa toto obmedzenie zvyšuje na 15 %. |
| Trieda výdavkov ***11 - Zásoby***[[6]](#footnote-6) |
| Skupina výdavkov ***112 - Zásoby*** |
| * **nákup výpočtovej techniky**, vrátane príslušenstva (napr. PC, externý harddisk, tlačiareň, notebook); * **nákup prevádzkových/špeciálnych strojov, prístrojov, zariadení, techniky a náradia**, vrátane príslušenstva a prvého zaškolenia obsluhy, ak relevantné (napr. elektromotory, čerpadlá, akumulátory a iné); * **nákup materiálu** (vrátane kancelárskeho); * **nákup osobných ochranných pracovných prostriedkov** pre zamestnancov (napr. pracovné odevy, obuv a pracovné pomôcky). |
| Trieda výdavkov ***50 - Spotreba*** |
| Skupina výdavkov ***502 - Spotreba energie*** |
| * **elektrická energia, plyn, vodné a stočné**; * **palivo ako zdroj energie** na iné ako dopravné účely (napr. do generátorov elektrického prúdu/elektrocentrál; čerpadiel a iné; aj propán butánová fľaša). |
| Skupina výdavkov ***503 - Spotreba ostatných neskladovateľných dodávok*** |
| * **pohonné hmoty, mazivá, oleje, špeciálne kvapaliny a LPG plyny** použité výhradne na dopravné účely pri pracovných cestách. |
| Trieda výdavkov ***51 - Služby*** |
| Skupina výdavkov ***512 - Cestovné náhrady*** |
| * **tuzemské/zahraničné cestovné náhrady** bezprostredne súvisiace s realizáciou hlavnej aktivity projektu (ďalej len „HAP“) (cestovné náhrady na ubytovanie sú oprávnené do výšky stanovených finančných limitov[[7]](#footnote-8)). |
| Skupina výdavkov ***518 - Ostatné služby***[[8]](#footnote-9) |
| * **prieskum prioritných environmentálnych záťaží**; * **odborný geologický dohľad**[[9]](#footnote-10) do výšky stanovených percentuálnych limitov8; * **vypracovanie** **koncepčných, strategických a realizačných dokumentov**[[10]](#footnote-11) (napr. plány prác, rámcový projekt alebo projekt geologickej úlohy); * **vypracovanie štúdií, analýz, výpočtov, odborných správ/vyjadrení**[[11]](#footnote-12) (napr. znalecké, expertízne, rozbory) a **všetkých druhov posudkov** (napr. znalecký alebo odborný posudok na určenie hodnoty pozemku, na ktorom má byť projekt realizovaný); * **nájom budov, objektov** (napr. kancelárskych, archívnych, laboratórnych, školiacich, dielenských a iné), **pozemkov a lesov** alebo ich častí; * **nájom prevádzkových/špeciálnych strojov, prístrojov, zariadení, techniky a náradia** (napr. meracích a iné); * **konferencie a informačné podujatia**[[12]](#footnote-13) bezprostredne súvisiace s realizáciou HAP a prezentovaním výstupov projektu odbornej verejnosti v SR; * **výroba a osadenie dočasného** (veľkoplošného) **pútača a stálej tabule** alebo **plagátu**[[13]](#footnote-14)(nepriame výdavky)[[14]](#footnote-15) do výšky stanovených finančných limitov8; * **publikovanie článkov o projekte**14 (nepriame výdavky) do výšky stanoveného finančného limitu8; * služby súvisiace **s riadením projektu - externé**[[15]](#footnote-16) (nepriame výdavky), poskytované v rámci pracovnej pozície Projektový manažér - externý, do výšky stanoveného finančného limitu8; * **vypracovanie prevádzkových a manipulačných poriadkov** nesúvisiacich s výstavbou; * **geodetické a kartografické práce pre tvorbu databáz**; * **nákup nehmotného majetku** (napr. softvér, licencie), ktorého ocenenie sa rovná sume 2 400 EUR alebo je nižšie, s dobou použiteľnosti dlhšou ako jeden rok, ktorý podľa rozhodnutia účtovnej jednotky (t. j. žiadateľa/prijímateľa) nebol zaradený do triedy výdavkov *01 - Dlhodobý nehmotný majetok*. |
| Trieda výdavkov ***52 - Osobné výdavky*** |
| Skupina výdavkov ***521 - Mzdové výdavky***[[16]](#footnote-18) |
| * **mzda**, resp. **odmena**[[17]](#footnote-20) za prácu bezprostredne súvisiacu **s realizáciou HAP**, vykonanú v rámci pracovných pozícií uvedených v časti *Príklady činností vykonávaných v projekte* tejto prílohy, do výšky stanovených finančných limitov8; * **mzda**, resp. **odmena**20 za prácu bezprostredne súvisiacu **s riadením projektu - interné**16 (nepriame výdavky), vykonanú v rámci pracovnej pozície Projektový manažér - interný, do výšky stanoveného finančného limitu8. |
| Trieda výdavkov ***90 - Zjednodušené vykazovanie výdavkov a rezerva*** |
| Skupina výdavkov ***930 - Rezerva na nepredvídané výdavky*** |
| * **rezerva na nepredvídané výdavky** **súvisiace s geologickými prácami** maximálne do výšky 2,5 % celkových oprávnených výdavkov na geologické práce (výlučne v prípade, že geologické práce sú predmetom projektu a sú nevyhnutné pre realizáciu a dosiahnutie cieľov projektu) - napr. vynútené preložky inžinierskych sietí v nevyhnutnom rozsahu, pokiaľ tieto siete preukázateľne znemožňujú realizáciu projektu a nebolo ich možné vopred predvídať. |

V osobitných a riadne odôvodnených prípadoch sú zo strany RO akceptovateľné aj iné typy oprávnených výdavkov ako tie, ktoré sú stanovené vo vyššie uvedenom Zozname oprávnených výdavkov.

**Upozornenie**: V prípade, že žiadateľ/prijímateľ bude využívať nadobudnutý hmotný a nehmotný majetok okrem realizácie projektu aj na iné aktivity/činnosti **nesúvisiace** s realizáciou projektu, **oprávnené** na financovanie z EŠIF a ŠR SR **sú len pomerné výdavky** na obstaranie tohto majetku[[18]](#footnote-22).

V prípade identifikácie neoprávnených výdavkov projektu z dôvodu vecnej neoprávnenosti alebo neúčelnosti RO v procese odborného hodnotenia zníži výšku žiadaných celkových oprávnených výdavkov projektu o identifikované neoprávnené výdavky, ktoré nebudú z OP KŽP financované. V prípade, ak RO identifikuje **viac ako 25 %** finančnej hodnoty žiadateľom požadovaných celkových oprávnených výdavkov projektu ako **vecne neoprávnených a/alebo neúčelných, RO vydá rozhodnutie o neschválení ŽoNFP**.

**Zoznam neoprávnených výdavkov**

Neoprávnené výdavky pre dopytovo orientované projekty **sú uvedené** v kapitole 8 *Príručky k oprávnenosti výdavkov*. Nad rámec tam uvedených neoprávnených výdavkov sú stanovené nasledujúce špecifické výdavky, ktoré sú v rámci predmetnej výzvy **taktiež** **neoprávnené**:

|  |
| --- |
| * obnova ostatných inžinierskych sietí z dôvodu ich nevyhovujúceho technického stavu; * geologický prieskum podľa § 2 ods. 3 geologického zákona v mieste, kde už bol geologický prieskum realizovaný; * stavebné práce (napr. realizácia nových stavieb, rekonštrukcia a modernizácia stavieb a pod.); * prípravná a projektová dokumentácia stavieb; * rezerva na nepredvídané výdavky súvisiace so stavebnými prácami; * nákup stavieb (napr. budov, objektov alebo ich častí); * nákup dopravných prostriedkov (okrem osobných terénnych vozidiel/kategória M1G); * povinné zmluvné poistenie a havarijné poistenie vozidiel nadobudnutých v súvislosti s realizáciou projektu; * nákup alebo nájom telekomunikačnej techniky (napr. mobilné telefóny a pod.); * stavebný a technický dozor; * odborný autorský dohľad; * správne poplatky[[19]](#footnote-23), miestne poplatky a pod. |

**Príklady činností vykonávaných v projekte**

**Nad rámec informácií (podmienok) uvedených v poznámkach pod čiarou č. 60 až 63** v *Príručke k oprávnenosti výdavkov*, sú v rámci tejto výzvy uvedené dodatočné **príklady činností vykonávaných v projekte** na jednotlivých pracovných pozíciách **odborného personálu projektu**, a to v súvislosti s realizáciou HAP (priame výdavky).

|  |  |
| --- | --- |
| Pracovná pozícia[[20]](#footnote-24) | Príklady činností vykonávaných v projekte |
| Odborný koordinátor[[21]](#footnote-25) | * zodpovednosť za realizáciu HAP a napĺňanie merateľných ukazovateľov projektu * koordinácia úloh a činností nevyhnutných pre realizáciu HAP v súlade  s harmonogramom realizácie aktivít projektu a rozpočtom projektu * koordinácia ľudských zdrojov zapojených do realizácie HAP * zabezpečenie spolupráce s dodávateľmi tovarov/poskytovateľmi služieb v rámci HAP a dohľad nad vecným plnením zmlúv s nimi uzatvorených * riadenie prác v oblasti prieskumu environmentálnych záťaží zabezpečených vlastnými kapacitami prijímateľa * kontrolná činnosť a pripomienkovanie výstupov vypracovaných externými dodávateľmi |
| Expert/špecialista | * odborné činnosti na úrovni špecialistu (napr. vykonávanie špeciálnych meraní a analýz v teréne; analýza a spracovanie údajov/dát z terénu; vypracovanie dokumentácie; pripomienkovanie dokumentov vypracovaných externými dodávateľmi; lektorovanie počas informačných aktivít organizačne zabezpečených vlastnými kapacitami prijímateľa, resp. dodávateľsky a iné) * odborný dohľad nad realizáciou prác v oblasti prieskumu environmentálnych záťaží zabezpečených vlastnými kapacitami prijímateľa * kontrolná činnosť práce vykonávanej dodávateľmi na základe zmluvných vzťahov * spolupráca s vlastníkmi pozemkov |
| Odborný/technický pracovník | * výkon odborných/technických prác pri prieskume environmentálnych záťaží zabezpečených vlastnými kapacitami prijímateľa (napr. plánovanie a realizácia odberov vzoriek v teréne; vykonávanie meraní v teréne a pod.) * technické a organizačné zabezpečenie informačných aktivít realizovaných vlastnými kapacitami prijímateľa * spolupráca s vlastníkmi pozemkov |
| Terénny/pomocný pracovník | * výkon terénnych/pomocných prác pri prieskume environmentálnych záťaží zabezpečených vlastnými kapacitami prijímateľa (napr. odber vzoriek v teréne, čistenie a príprava odberných miest /vrtov/ pred vykonaním meraní a pod.) * výkon asistenčných prác v teréne podľa pokynov odborných pracovníkov |

1. Patria sem zamestnanci pracujúci na projekte na základe pracovného pomeru založeného pracovnou zmluvou, ako aj osoby pracujúce na projekte na základe dohody o práci vykonávanej mimo pracovného pomeru v zmysle ustanovení §§ 223 až 228a zákona č. 311/2001 Z. z. Zákonníka práce v znení neskorších predpisov (ďalej len „Zákonník práce“), t. j. dohody o vykonaní práce, ak ide o prácu, ktorá je vymedzená výsledkom, dohody o pracovnej činnosti, resp. dohody o brigádnickej práci študentov, ak ide o príležitostnú činnosť vymedzenú druhom práce. [↑](#footnote-ref-1)
2. Žiadateľ/prijímateľ môže využívať služby dodávateľov v tých prípadoch a pre tie činnosti, keď nie je možné, alebo efektívne, tieto činnosti zabezpečiť vlastnými kapacitami. [↑](#footnote-ref-2)
3. Radia sa sem zložky nehmotného majetku, ktorých ocenenie je vyššie ako suma 2 400 EUR a doba použiteľnosti dlhšia ako jeden rok. Podľa rozhodnutia účtovnej jednotky (t. j. žiadateľa/prijímateľa) sem možno zaradiť aj dlhodobý nehmotný majetok, ktorého ocenenie sa rovná tejto sume alebo je nižšie, ak doba použiteľnosti tohto majetku je dlhšia ako jeden rok a účtovná jednotka postupuje v súlade   
   so svojou internou smernicou k postupom účtovania. [↑](#footnote-ref-3)
4. Ku dňu predloženia žiadosti o poskytnutie nenávratného finančného príspevku (ďalej len „ŽoNFP“). [↑](#footnote-ref-4)
5. Radí sa sem hmotný majetok, ktorý má samostatné technicko-ekonomické určenie s dobou použiteľnosti dlhšou ako jeden rok a v ocenení vyššom ako je suma 1 700 EUR. Podľa rozhodnutia účtovnej jednotky (t. j. žiadateľa/prijímateľa) sem možno zaradiť aj dlhodobý hmotný majetok, ktorého ocenenie sa rovná tejto sume alebo je nižšie, ak doba použiteľnosti tohto majetku je dlhšia ako jeden rok a účtovná jednotka postupuje v súlade so svojou internou smernicou k postupom účtovania. [↑](#footnote-ref-5)
6. V rámci triedy výdavkov sa zaraďujú hnuteľné veci s dobou použiteľnosti najviac jeden rok bez ohľadu na obstarávaciu cenu. V danej triede sa vykazuje aj hmotný majetok, ktorý nie je definovaný ako dlhodobý hmotný majetok (trieda výdavkov 02), pričom účtovná jednotka (t. j. žiadateľ/prijímateľ) postupuje v súlade so svojou internou smernicou k postupom účtovania. Všetky oprávnené výdavky zaradené   
   do predmetnej triedy výdavkov musia spĺňať kritériá nákupu krátkodobého hmotného majetku z bežných výdavkov. [↑](#footnote-ref-6)
7. Limity pre tento oprávnený výdavok sú uvedené v *Príručke k oprávnenosti výdavkov*. [↑](#footnote-ref-8)
8. Všetky typy (a príklady) oprávnených výdavkov, uvedené v skupine výdavkov *518 - Ostatné služby*, sú zabezpečované dodávateľsky/externe, a to v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Práca zabezpečená vlastnými kapacitami prijímateľa sa kategorizuje v skupine výdavkov *521 - Mzdové výdavky*. [↑](#footnote-ref-9)
9. V zmysle § 3, písm. v), bod 1 zákona č. 569/2007 Z. z. o geologických prácach (geologický zákon) v znení neskorších predpisov (ďalej len „geologický zákon“). [↑](#footnote-ref-10)
10. Ak je v rámci projektu financovaná tvorba dokumentu (napr. štúdia, analýza, školiaci materiál, odborná publikácia, príručka, manuál, atď.) s cieľom jeho ďalšieho využitia v projekte, avšak vytvorený dokument preukázateľne nie je v danom projekte využitý, výdavky vynaložené na takýto dokument budú považované za neoprávnené. Vo všeobecnosti sú výdavky na dokumenty, ktoré sa nevyužijú v danom projekte, považované za neoprávnené. Výnimku tvoria výdavky na dokumenty, pri ktorých žiadateľ v ŽoNFP jednoznačne preukáže ich využitie až po ukončení realizácie projektu. [↑](#footnote-ref-11)
11. Žiadateľ/prijímateľ je povinný rešpektovať zásadu „hodnota za peniaze/value for money“. Žiadateľ je okrem zdôvodnenia nevyhnutnosti a využiteľnosti predmetných výdavkov v rámci realizácie projektu povinný v ŽoNFP (časť 7.2. Spôsob realizácie aktivít projektu) definovať aj požiadavky na odbornosť osôb, ktoré zabezpečia vypracovanie predmetných štúdií, analýz, výpočtov, atď. Osoby zabezpečujúce dané služby nesmú byť v pracovnoprávnom vzťahu s prijímateľom. Poskytovateľ je oprávnený overiť hospodárnosť, efektívnosť a účelnosť týchto (ako aj ostatných typov) výdavkov aj na základe nezávislého posudku. [↑](#footnote-ref-12)
12. Zahŕňajú výdavky na organizáciu a zabezpečenie realizácie informačných aktivít organizovaných pre účely projektu, do ktorých budú zapojené cieľové skupiny. Tieto výdavky najčastejšie pokrývajú organizačné zabezpečenie, prenájom priestorov a techniky. [↑](#footnote-ref-13)
13. Výdavky, ktoré súvisia s informovaním verejnosti o podpore, ktorú projekt získal z európskych štrukturálnych a investičných fondov (ďalej len „EŠIF“) a štátneho rozpočtu SR (ďalej len „ŠR SR“) na jeho spolufinancovanie. Jednotlivé nástroje pre informovanie, komunikáciu a viditeľnosť (vrátane technických parametrov a minimálnych požiadaviek) sú bližšie špecifikované v platnej verzii *[Manuálu pre informovanie, komunikáciu a viditeľnosť podpory z](http://www.op-kzp.sk/obsah-informovanost-komunikacia/333-2/)**[OP KŽP](http://www.op-kzp.sk/obsah-informovanost-komunikacia/333-2/)*. [↑](#footnote-ref-14)
14. Pre všetky nepriame výdavky platí, že súhrnne nesmú prekročiť stanovený percentuálny limit pre nepriame výdavky, t. j. max. 3 % celkových oprávnených priamych výdavkov na projekt pri investičných projektoch, resp. 7 % pri neinvestičných projektoch (investičný projekt - projekt zameraný predovšetkým na výstavbu a nákup nehnuteľností, technické zhodnotenie nehnuteľností, nákup strojov   
    a technológií a pod., ktorého výsledkom je dlhodobý hmotný a/alebo nehmotný majetok v zmysle zákona o účtovníctve a zákona o dani   
    z príjmov, a v rámci ktorého výdavky na obstaranie dlhodobého hmotného a nehmotného majetku prekročia 40 % celkových oprávnených výdavkov na projekt). [↑](#footnote-ref-15)
15. Zahŕňa finančné riadenie projektu, monitorovanie projektu (sledovanie čiastkových a celkových výsledkov projektu), činnosti súvisiace s administráciou zmien v projekte, resp. v Zmluve o poskytnutí NFP, činnosti súvisiace so zabezpečením pre projekt relevantných nástrojov v oblasti informovania, komunikácie a viditeľnosti, činnosti podporného charakteru súvisiace s realizáciou verejných obstarávaní pre účely projektu a pod. [↑](#footnote-ref-16)
16. Základným oprávneným výdavkom v oblasti osobných výdavkov je **celková cena práce** (t. j. hrubá mzda, resp. odmena za vykonanú prácu a zákonné odvody zamestnávateľa). Zložky mzdy ako odmeny (okrem odmien poskytnutých zamestnancovi, ktorý pracuje iba   
    na projekte/-och spolufinancovanom/-ých z EŠIF a ŠR SR), odstupné, odchodné, preplatenie dovolenky pri odchode a dovolenka nad rámec alikvotnej časti za odpracované dni na projekte patria medzi neoprávnené. Medzi neoprávnené položky, ktoré netvoria súčasť hrubej mzdy, patria daňový bonus, príspevky zamestnávateľa zo sociálneho fondu a na doplnkové dôchodkové sporenie (DDS). V prípade zamestnávateľov/prijímateľov, na ktorých nemôže byť vyhlásený konkurz podľa osobitného predpisu (napr. štát, štátna rozpočtová organizácia, obec, vyšší územný celok alebo iná osoba, za ktorej všetky záväzky zodpovedá alebo ručí štát) nevstupuje garančné poistenie do celkovej ceny práce. [↑](#footnote-ref-18)
17. Na základe dohody o práci vykonávanej mimo pracovného pomeru (§§ 223 až 228a Zákonníka práce). [↑](#footnote-ref-20)
18. Bližšie informácie sú uvedené v kapitole 6.8 *Príručky k oprávnenosti výdavkov*. [↑](#footnote-ref-22)
19. Podľa zákona č. 145/1995 Z. z. o správnych poplatkoch v znení neskorších predpisov. [↑](#footnote-ref-23)
20. Žiadateľ môže/nemusí personálne obsadiť všetky (štandardizované) pracovné pozície uvedené v tabuľke. Spôsob, akým si žiadateľ naplánuje a zabezpečí ľudské zdroje za účelom realizácie (v tomto prípade) HAP, je výlučne v jeho kompetencii (to isté platí pre riadenie projektu). Oprávnené sú iba tie činnosti, ktoré sú nevyhnutné pre realizáciu a dosiahnutie cieľov projektu. [↑](#footnote-ref-24)
21. Za štandardných podmienok zastáva pracovnú pozíciu *Odborný koordinátor* max. jeden zamestnanec/osoba žiadateľa/prijímateľa. Obsadenie tejto pracovnej pozície viacerými zamestnancami/osobami je žiadateľ povinný riadne zdôvodniť v ŽoNFP (časť 7.4. Administratívna a prevádzková kapacita žiadateľa). [↑](#footnote-ref-25)